
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.13/2007 pentru aprobarea Contractului de finanţare între România şi Banca Europeană de Investiţii pentru Proiectul privind infrastructura municipală în domeniul alimentării cu apă, etapa a III-a, semnat la Luxemburg la data de 24 octombrie 2006 şi la Bucureşti la data de 28 noiembrie 2006, cu care comisia noastră a fost sesizată în fond cu adresa Biroului Permanent nr.PL.x.120 din 12 martie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei de urgenţă a Guvernului nr.13/2007 pentru aprobarea Contractului de finanţare între România şi Banca Europeană de Investiţii pentru Proiectul privind infrastructura municipală în domeniul alimentării cu apă, etapa a III-a, semnat la Luxemburg la data de 24 octombrie 2006 şi la Bucureşti la data de 28 noiembrie 2006
Cu adresa nr.PL.x 120 din 12 martie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.13/2007 pentru aprobarea Contractului de finanţare între România şi Banca Europeană de Investiţii pentru Proiectul privind infrastructura municipală în domeniul alimentării cu apă, etapa a III-a, semnat la Luxemburg la data de 24 octombrie 2006 şi la Bucureşti la data de 28 noiembrie 2006.

La întocmirea raportului s-a avut în vedere avizul favorabil al  Consiliului Legislativ având nr.227/23.02.2007 şi avizul Comisiei pentru administraţie publică, amenajarea teritoriului şi echilibru ecologic.
Obiectul de reglementare al proiectului de ordonanţă de urgenţă a Guvernului îl constituie aprobarea documentului intitulat Contract de finanţare între România şi Banca Europeană de Investiţii, care a fost semnat la Luxemburg la data de 24 octombrie 2006 şi la Bucureşti la data de 28 noiembrie 2006, cu privire la la Proiectul privind Infrastructura municipală în domeniul alimentării cu apă, etapa a III-a.

Costul total net al Proiectului privind Infrastructura municipală în domeniul alimentării cu apă, etapa a III-a, este de 181,172 milioane EURO. Finanţarea proiectului va fi asigurată din fonduri ISPA (130.977.800 EURO), împrumut de la BEI (41.501.200 EURO), fonduri de la bugetul de stat de la poziţia “Fondul naţional de preaderare” (4.160.000 EURO)şi din bugetele locale şi/sau din sursele proprii ale operatorilor economici implicaţi în proiect (4.533.000 EURO).

Împrumutul BEI, în valoare de 41.501.200 EURO, este acordat pe o perioadă de 25 de ani, din care 6 ani perioadă de graţie, cu o dobândă fixă pentru fiecare tragere.

Prezentul Contract de finanţare este un contract de stat în accepţiunea art.1 lit.o) din Legea nr. 590/2003 privind tratatele.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor domnul Ştefan Petrescu, Director General din Ministerul Finanţelor Publice şi doamna Ghiţă Carmen, şef serviciu din cadrul aceluiaşi minister.
La lucrările comisiei au participat 22 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
În urma dezbaterii proiectului de Lege privind aprobarea Ordonanţei de urgenţă a Guvernului nr.13/2007 pentru aprobarea Contractului de finanţare între România şi Banca Europeană de Investiţii pentru Proiectul privind Infrastructura municipală în domeniul alimentării cu apă, etapa a III-a, semnat la Luxemburg la data de 24 octombrie 2006 şi la Bucureşti la data de 28 noiembrie 2006, în şedinţa din data de 21 martie 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


                Expert parlamentar:

                Luminiţa Popescu

